ངས། ཨོཾ་པདྨ་ཀ་མ་ལཱ་ཡ་སྟྭཾ་གྱིས་གདན་དབུལ། ཨོཾ་ཤྲཱི་བཛྲ་མ་ཧཱ་ཀཱ་ལ་ས་པ་རི་ཝཱ་ར་ན་མསྶརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁེ་སོགས་ལན་གསུམ་སྔགས་དང་ཕྱག་རྒྱར་བཅས་པས་གཏོར་མ་དབུལ། རྫུ་འཕྲུལ་སྟོབས་དང་མངོན་པར་ཤེས་པའི་དཔལ། །ཉེ་བར་ཐོབ་ནས་ཐུབ་པའི་བཀའ་བཞིན་དུ། །བསྟན་པ་རིན་ཆེན་བང་མཛོད་ལེགས་སྲུང་བའི། །རྡོ་རྗེའི་ཆོས་སྐྱོང་རྣམས་ལ་ཕྱག་འཚལ་ལོ། །ཞེས་པས་བསྟོད། ཆོས་སྐྱོང་སྲུང་མ་འཁོར་བཅས་རྣམས། །མཆོད་སྦྱིན་གཏོར་མ་འདི་བཞེས་ལ་སོགས་ནས། ཀུན་འགྲུབ་ཤོག ཅེས་ཕྲིན་ལས་བཅོལ། རྡོ་རྗེའི་ཆོས་སྐྱོང་བའི་སྲུང་མ་འཁོར་དང་བཅས་པས་རྟེན་འདི་རྣམས་ཇི་སྲིད་གནས་ཀྱི་བར་དུ་སྲུང་མར་མཛོད་ཅིག་ཅེས་བཀའ་བསྒོ་བར་བྱའོ། །དེ་ནས་གཏོར་མ་གསུམ་ནི་ཆ་གསུམ་གྱི་ཆོ་གས་བཏང་ལ། དྲུག་པ་ནི། གཞི་བདག་ལ་དབུལ་ཏེ། ཨོཾ་ཨཱཿཧཱུྃ་ལན་གསུམ་གྱིས་བརླབ། ཨོཾ་བྷཱུ་མི་པ་ཏི་ས་པ་རི་ཝཱ་ར་ཨཱ་ཀརྵ་ཡ་ཛཿས་མགྲོན་དགུག ཨོཾ་བྷཱུ་མི་པ་ཏི་ས་པ་རི་ཝཱ་ར་ཨོཾ་ཨ་ཀཱ་རོ་སོགས་ལན་གསུམ་གྱིས་གཏོར་མ་དབུལ། ཨོཾ་བཛྲ་ཨརྒྷཾ་སོགས་ཀྱིས་མཆོད། གཞི་བདག་གནས་བདག་འཁོར་བཅས་རྣམས། །མཆོད་སྦྱིན་གཏོར་མ་འདི་བཞེས་ལ། །སོགས་ནས། ཀུན་འགྲུབ་ཤོག་གི་བར་གྱིས་ཕྲིན་ལས་བཅོལ། བྷཱུ་མི་པ་ཏི་ས་པ་རི་ཝཱ་ར་གཙྪས་གཤེགས་སུ་གསོལ་བར་བྱའོ། །དེ་ནས་བཀྲ་ཤིས་ཀྱིས་མངའ་དབུལ་བའི་ཕྱིར། ཚོགས་པ་ཐམས་ཅད་ཀྱིས་མེ་ཏོག་བཟུང་ལ། རྟེན་འབྲེལ་སྙིང་པོ་གང་མང་བརྗོད་པའི་མཐར། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ། །སངས་རྒྱས་པདྨ་རྒྱས་པ་གདབ་འདྲའི་སྤྱན་མངའ་བ། །དེ་ནི་འཇིག་རྟེན་དགེ་བའི་བཀྲ་ཤིས་དང་པོ་ཡིན། །དེ་ཡིས་ཉེ་བར་བསྟན་པའི་མཆོག་རབ་མི་གཡོ་བ། །འཇིག་རྟེན་གསུམ་ན་གྲགས་ཤིང་ལྷ་དང་མི་མཆོད་པ། །ཆོས་ཀྱི་དམ་པ་སྐྱེ་རྒུ་རྣམས་ལ་ཞི་བྱེད་པ། །དེ་ནི་འཇིག་རྟེན་དགེ་བའི་བཀྲ་ཤིས་གཉིས་པ་ཡིན། །དགེ་འདུན་དམ་པ་ཆོས་ལྡན་ཐོས་པའི་བཀྲ་ཤིས་ཕྱུག །མི་དང་ལྷ་དང་ལྷ་མ་ཡིན་གྱིས་མཆོད་པའི་གནས། །ཚོགས་ཀྱི་མཆོག་རབ་ངོ་ཚ་ཤེས་དང་དཔལ་གྱི་གཞི། །དེ་ནི་འཇིག་རྟེན་དགེ་བའི་བཀྲ་ཤིས་གསུམ་པ་ཡིན། །ཞེས་པ་ཙམ་མམ་སྤྲོ་ན་མཛད་པ་བཅུ་གཉིས་ཀྱི་བཀྲ་ཤིས་སོགས་ཀྱང་བརྗོད་མཐར། བདག་ཅག་དཔོན་སློབ་རྒྱུ་སྦྱོར་བ་ཡོན་གྱི་བདག་པོ་དང་བཅས་པ་མི་མཐུན་པའི་ཕྱོགས་ཐམས་ཅད་ལས་རྒྱལ་བར་གྱུར་ཅིག འཇིག་རྟེན་ཐམས་ཅད་བཀྲ་ཤིས་པར་གྱུར་ཅིག ཅེས་བརྗོད་ཅིང་མེ་ཏོག་གི་ཆར་དབབ་པ་དང་རོལ་མོའི་སྒྲ་ཡང་བྱའོ།། ༈ །འཐོར་ནས་དགོས་ན་སྐབས་འདིའམ། གོང་གི་བརྟན་བཞུགས་ཀྱི་རྗེས་གང་བདེར་བྱ། དེ་ཡང་ལྷ་ཁང་སོ་སོར་སླེབ་འཕྲལ། སུམྦྷ་སོགས་དང་། སརྦ་བི་གྷྣཱན་སོགས་བརྗོད་ཅིང་ཡུངས་ཀར་འཐོར། གུ་གུལ་བདུག ཇི་ལྟར་བལྟམས་པ་སོགས་དང་། འདི་ནི་ཁྲུས་མཆོག་སོགས། དེ་བཞིན་གཤེགས་པ་རྣམས་དང་དེ་སྲས་ལ་སོགས་རྒྱས་བསྡུས་ཇི་ལྟར་རིགས་པས་ཁྲུས་གསོལ། དེ་དག་སྐུ་ལ་སོགས་ཀྱིས་སྐུ་ཕྱི། བརྟན་བཞུགས་དཀྱུས་སུ་གསལ་བ་ལྟར་རམ། སྤྱི་འགྲོའི་ཚིག་ལྷུག་པའམ་ཚིགས་བཅད་གང་རིགས་ཚར་གསུམ་རེ་འདོན་ཞིང་མེ་ཏོག་འཐོར། བཀྲ་ཤིས་ཀྱི་ཚིགས་སུ་བཅད་པ་དང་བཅས་མེ་ཏོག་འཐོར་ཞིང་རོལ་མོ་དང་བཅས་གནས་སོ་སོར་ཕེབས་ནས་རང་གནས་སུ་འཁོར་བ་དང་། སྤྲོ་ན་སླར་ཡང་བརྟན་བཞུགས་དང་། བཀྲ་ཤིས་གང་རིགས་བརྗོད་པར་བྱའོ།། ༈ །དེ་ནས་ཡོན་བདག་བསྒོ་བ་ནི། སྦྱིན་བདག་གིས་བླ་མ་ཡོན་གྱིས་མཉེས་པར་བྱས་ནས། རྟེན་དང་སློབ་དཔོན་གྱི་བར་དུ་སྟན་བཟང་པོ་ལ་གོས་རྒྱན་གཟབ་འཕྱོར་དང་བཅས་ཐལ་སྦྱོར་གྱིས་མེ་ཏོག་བཟུང་ནས་གུས་པའི་ཚུལ་གྱིས་འཁོད་པའི་མདུན་དུ་བླ་མ་བཞེངས་ཤིང་ཡོན་གྱི་བདག་པོ་ལ་འདི་སྐད་ཅེས་གདམས་པར་བྱ་སྟེ། ཁྱོད་ཀྱིས་ང་ལ་གང་གསོལ་བའི། །སྐུ་གཟུགས་དག་ནི་ཁྱད་པར་དུ། །ཇི་ལྟར་གསུངས་པ་ཇི་བཞིན་དུ། །དེ་དག་དོན་ནི་ངས་བྱས་ཏེ། །དེ་རྣམས་དོན་ནི་གྲུབ་ཟིན་གྱིས། །ཅི་བདེ་བར་ནི་མཆོད་པར་བྱོས། །ཁྱོད་ཀྱིས་ང་ལ་གསོལ་བ་བཏབ་པའི་རབ་ཏུ་གནས་པ་དེ་ལེགས་པར་ཚར་བར་བྱས་ཀྱི། ཁྱོད་ཀྱིས་རྟེན་འདི་རྣམས་ལ་ཞག་བདུན་དུ་མཆོད་པ་རྒྱ་ཆེན་པོ་གྱིས་ཤིག དེ་ནས་ཀྱང་ཅི་འབྱོར་པའི་མཆོད་པས་རྒྱུན་མི་ཆད་པར་མཆོད་པར་གྱིས་ཤིག ཅེས་མཆོད་པར་བསྒོ་ཞིང་གདན་ལ་བཞུགས། རྟེན་གྱི་དྲུང་དུ་ཆུ་གཉིས་སྔོན་འགྲོའི་ཉེར་སྤྱོད་ཅི་འབྱོར་བཤམས་པ་བསང་སྦྱངས་བྱིན་གྱིས་བརླབ། འཇིག་རྟེན་ཁམས་ནི་སོགས་སམ། མཆོད་ཡོན་ཕལ་ཆེར་མཆོད་ཡོན་བླ་བྲེ་དང་། །མཆོད་ཡོན་བཀོད་པའི་འོད་ཟེར་རབ་བཀྱེ་ཞིང་། །མཆོད་ཡོན་སྣ་ཚོགས་ཀུན་ཏུ་བཀྲམ་བྱས་ཏེ། །བདག་ཉིད་ཆེན་པོ་རྒྱལ་བ་སྲས་བཅས་མཆོད། །ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱིཙྪ་སྭཱ་ཧཱ། ཞེས་སྦྱར་བའི་ཆུ་གཉིས་ཉེར་སྤྱོད་རོལ་མོ་དང་བཅས་པས་མཆོད། འགྲོ་བ་རྒྱུད་ལྔ་སོགས་རྒྱས་བསྡུས་ཇི་ལྟར་རིགས་པས་བསྟོད། ཡི་གེ་བརྒྱ་པ་ལན་གསུམ་གྱིས་ཆོ་གའི་ལྷག་ཆད་ཁ་བསྐངས་ལ། སློབ་དཔོན་གྱིས་སྤྲོ་ན་ཡོན་བཤད་ཀྱིས་མཚམས་སྦྱར་བའམ། གང་ལྟར་ཡང་སྤྱི་སྒེར་གྱི་བསྔོ་བ་རྒྱས་བསྡུས་ཅི་རིགས་པས་དགེ་བའི་རྩ་བ་བྱང་ཆུབ་ཆེན་པོར་བསྔོས་ཏེ་སྨོན་ལམ་རྒྱ་ཆེན་པོ་གདབ་ཅིང་། གཏོར་མའི་མགྲོན་ལས་ཆ་གསུམ་དང་གཞི་བདག་ནི་སོ་སོའི་སྐབས་སུ་གཤེགས་ཟིན་པས། ཆོས་སྐྱོང་གི་རྟེན་ཡོད་ན། འདིར་ནི་རྟེན་དང་སོགས་བརྟན་བཞུགས་དང་། མེད་ན་དེས་མཚོན་ཏེ་མཆོད་སྦྱིན་གྱི་གནས་སུ་ལྷགས་པའི་མགྲོན་གློ་བུར་ལ་སོགས་པ་རྣམས། ཨོཾ་བཛྲ་མུཿས་གཤེགས་སུ་གསོལ་ལོ། །དེ་ནས་སྡིག་པ་དང་མ་འདྲེས་པའི་ཁ་ཟས་ཁུར་བ་དང་ཤིང་ཏོག་དང་དཀར་གསུམ་ལ་སོགས་པ་ཇི་ལྟར་འབྱོར་པའི་ཕུད་དཀོན་མཆོག་གི་རྟེན་གྱི་དྲུང་དུ་ཕུལ་ལ། ལྷག་མ་དཔོན་སློབ་རྣམས་དང་ཡོན་བདག་ལས་བྱེད་བཅས་ལ་དྲོངས་པའི་དགའ་སྟོན་ལ་ལོངས་སྤྱད་ཅིང་། སླར་ཡང་ཤིས་པར་བྱ་བའི་སླད་དུ་སྦྱིན་བདག་རྣམས་ལས་བུམ་གྱི་ཆུ་དང་ཨོཾ་བཛྲ་ཡཀྵ་ཧཱུྃ་གིས་བསང་། སྦྱིན་པའི་བདག་པོ་རྣམས་སྐད་ཅིག་གིས་ཚེ་དཔག་ཏུ་མེད་པའི་སྐུ་ཅན་རེ་རེར་གྱུར་ཅེས་པ་ལྟ་བུས་མཚོན་ཏེ་བདག་བསྐྱེད་གང་ཡིན་དུ་སྐད་ཅིག་གིས་བསྐྱེད་ལ། རང་གི་སྙིང་གའི་ས་བོན་ལས་སོགས་ཀྱིས་ཁྲོ་བོ་སྤྱན་འདྲེན་མཆོད་བསྟོད་བཅས་དང་། བདེན་བདར་ལན་གསུམ་གྱི་ཚེ། སྦྱིན་བདག་འཁོར་བཅས་བཀྲ་ཤིས་པར་བྱེད་པ་ལ་བར་དུ་གཅོད་པར་རྩོམ་པའི་བགེགས་ཀྱི་ཚོགས་གང་ཡིན་པ་ཐམས་ཅད་ཞི་བའི་སེམས་དང་ལྡན་པས་ཞེས་བསྒྱུར། བཀྲ་ཤིས་རྫས་བརྒྱད་ལ་ལས་བུམ་གྱི་ཆུ་འཐོར་ཞིང་། བསང་སྦྱངས། སྟོང་པའི་ངང་ལས་མྃ་ལས་བྱུང་བའི་བཀྲ་ཤིས་ཀྱི་རྫས་བརྒྱད་སྦྱིན་བདག་གིས་གཙོ་བྱས་པའི་སེམས་ཅན་ཐམས་ཅད་ཀྱི་ཚེ་དང་བསོད་ནམས་དང་དཔལ་འབྱོར་ཐམས་ཅད་རྒྱས་པར་བྱེད་པའི་ནུས་པ་དང་ལྡན་པར་གྱུར། ཨོཾ་ཨཱཿཧཱུྃ། ཞེས་པས་བྱིན་གྱིས་བརླབས་ནས། སློབ་དཔོན་གྱིས་རེ་རེ་ནས་ཐོགས་ཏེ། ཚིག་ལྷུག་པ་རྣམས་སློབ་དཔོན་གྱིས་བརྗོད། ཚིགས་བཅད་རྣམས་ཐམས་ཅད་ཀྱིས་བརྗོད་ཅིང་། སྔོན་བཅོམ་ལྡན་འདས་ལ་གཟུགས་ཀྱི་ལྷ་མོ་འོད་འཆང་མས་མེ་ལོང་ཕྱག་ཏུ་ཕུལ་བ་ན། བཀྲ་ཤིས་པའི་རྫས་སུ་བྱིན་གྱིས་བརླབས་པ་དེ་བཞིན་དུ། དེང་འདིར་ཡང་རབ་ཏུ་གནས་པ་ལེགས་པར་བྱས་པའི་རྟེན་འདི་རྣམས་དང་། སྦྱིན་བདག་གིས་ཐོག་དྲངས་པའི་སེམས་ཅན་ཐམས་ཅད་ལ་མེ་ལོང་གི་རྫས་ལ་བརྟེན་ནས་ཤིན་ཏུ་བཀྲ་ཤིས་པར་གྱུར་ཅིག མེ་ལོང་ཡེ་ཤེས་རྒྱ་མཚོ་ཆེན་པོ་ཡི། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །རྒྱས་བཤད་དེ་བཞིན་འོག་མ་རྣམས་ལའང་ཤེས་པར་བྱས་ལ། སྔོན་བཅོམ་ལྡན་འདས་ལ་གླང་པོ་ཆེ་ས་སྲུང་གིས་གི་ཝང་ཕྱག་ཏུ་ཕུལ་བ་ན་ཞེས་སོགས་སྦྱར་ལ། གི་ཝང་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ཏེ། །ཉོན་མོངས་ཟུང་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག །སྔོན་བཅོམ་ལྡན་འདས་ལ་ཞིང་པའི་བུ་མོ་ལེགས་སྐྱེས་མས་ཞོ་ཕྱག་ཏུ་ཕུལ་བ་ན་བཀྲ་ཤིས་པའི་སོགས་དང་། ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་རྣམ་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་པ་ཡི། །བཀྲ་ཤིས་དེས་ཀྱང་ནད་ཀུན་ཞི་གྱུར་ཅིག །སྔོན་བཅོམ་ལྡན་འདས་ལ་རྩྭ་འཚོང་བཀྲ་ཤིས་ཀྱིས་རྩྭ་དཱུརྦ་ཕྱག་ཏུ་ཕུལ་བ་ན་ཞེས་སོགས་དང་། དཱུརྦས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་གྲུབ་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་གྱུར་ཅིག །སྔོན་བཅོམ་ལྡན་འདས་ལ་ལྷ་ཚངས་པས་ཤིང་ཏོག་བིལྦ་ཕྱག་ཏུ་ཕུལ་བ་ན་ཞེས་སོགས་དང་། བིལྦ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་གྱུར་པ་ཡི། །བཀྲ་ཤིས་དེས་ཀྱང་དོན་ཀུན་འགྲུབ་གྱུར་ཅིག །སྔོན་བཅོམ་ལྡན་འདས་ལ་ལྷའི་དབང་པོ་བརྒྱ་བྱིན་གྱིས་དུང་དཀར་པོ་གཡས་སུ་འཁྱིལ་པ་ཕྱག་ཏུ་ཕུལ་བ་ན་ཞེས་སོགས་དང་། དུང་ནི་ཆོས་ཀྱི་སྒྲ་རྣམས་སྒྲོགས་པའི་ཚུལ། །ཡེ་ཤེས་རྒྱ་མཚོ་ཉིད་དུ་བདག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །སྔོན་བཅོམ་ལྡན་འདས་ལ་བྲམ་ཟེ་སྐར་རྒྱལ་གྱི་བུས་ལི་ཁྲི་ཕྱག་ཏུ་ཕུལ་བ་ན་ཞེས་སོགས་དང་། ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ནོར་དབང་དུ་བསྡུས་ནས་ཀྱང་། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པའི། །བཀྲ་ཤིས་དེས་ཀྱང་ཁྱེད་སྲིད་བརྟན་གྱུར་ཅིག །སྔོན་བཅོམ་ལྡན་འདས་ལ་གསང་བ་པའི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་དཀར་ཕྱག་ཏུ་ཕུལ་བ་ན་ཞེས་སོགས་དང་། ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་སྟེ། །མཐུ་སྟོབས་ཡོན་ཏན་ཕུན་སུམ་ཚོགས་གྱུར་པའི། །བཀྲ་ཤིས་དེས་ཀྱང་བགེགས་ཀུན་ཞི་བྱེད་ཤོག །ཅེས་བརྗོད། རེ་རེའི་མཐར་མཆོད་གཡོག་གིས་མཆོད་ཡོན་ཐམས་ཅད་ལ་འགྲིམ་ཞིང་རྟེན་གྱི་དྲུང་དུ་བསྒྲིག བསྡུ་ན་སྦྱིན་བདག་ལྷར་གསལ་བའི་རྗེས་སུ་སུམྦྷ་སོགས་བརྗོད་ཅིང་བགེགས་བསལ། རྫས་རྣམས་སྣོད་གཅིག་ཏུ་བསྒྲིགས་པ་བྱིན་གྱིས་བརླབས་ནས། མེ་ལོང་ཡེ་ཤེས་སོགས་ཚིགས་བཅད་རྣམས་ཁོ་ན་སྦྲེལ་ཏེ་བརྗོད་པའི་མཐར་རྟེན་གྱི་དྲུང་དུ་འཇོག གང་ལྟར་ཡང་མེ་ཏོག་འཐོར་ཞིང་། ཆེ་བའི་ཆེ་མཆོག་སྟོན་མཆོག་བླ་ན་མེད་སོགས་མདོ་རྒྱུད་ལས་བྱུང་བའི་ཤིས་པ་བརྗོད་པ་གང་ཤེས་བྱས་ལ་རོལ་མོའི་སྒྲ་སྙན་པར་སྦྱར། སྦྱིན་བདག་རང་གནས་སུ་གྱེས། གལ་ཏེ་སྦྱིན་བདག་བསྒོ་བ་མ་དགོས་ནའང་རྫས་བརྒྱད་བྱིན་རླབས་མན་ཆོ་ག་པ་རྣམས་ཀྱིས་མཛད་པའི་སྲོལ་ཡོད་ཅིང་། མི་ནུས་ན་བཀྲ་ཤིས་བརྗོད་པ་ཙམ་གྱིས་ཀྱང་འཐུས་སོ།། ༈ །དེ་ནས་དཔོན་སློབ་རྣམས་ཀྱིས་བདག་བསྐྱེད་ཀྱི་མཇུག་གི་བྱ་བ། རང་གི་དཔྲལ་བར་ཨོཾ་སོགས་གནས་གསུམ་བྱིན་རླབས་ཀྱིས་བསྲུང་བས་མཚོན་རང་རང་གི་གཞུང་ལྟར་དང་། དགེ་བ་འདི་ཡིས་མྱུར་དུ་བདག་སོགས་བསྔོ་སྨོན་སྤྱི་དང་། བསྟན་པ་རྒྱས་པའི་སྨོན་ལམ་སོགས་གདབ། ཁ་ན་མ་ཐོ་བ་རྣམས་རྟེན་དེ་ཉིད་ལ་བཟོད་པར་གསོལ་ཞིང་ཡི་གེ་བརྒྱ་པ་ཅི་ནུས་སུ་བརྗོད་ནས། ལས་ཀྱི་རྗེས་བསྡུ་ལ་ཆོས་བཞིན་དུ་གནས་པར་བྱའོ།། ༈ །གལ་ཏེ་དངོས་སྟ་ཉིན་གཉིས་མའི་དབང་དུ་བྱེད་ན། ཉིན་དང་པོ་སྟ་གོན་གྱི་སྐབས། གོང་གི་དབང་བསྐུར་བ་གྲུབ་མ་ཐག་མཁྱེན་པར་གསོལ་བར་བྱ་སྟེ། མཆོད་བསྟོད་རྒྱས་བསྡུས་གང་རིགས་སྔོན་དུ་འགྲོ་བས། པུས་མོ་བཙུགས། རྡོར་དྲིལ་སྤོས་དང་བཅས་པ་ཐོགས་ནས། འདི་ཞེས་བྱ་བའི་«་་་་་དམིགས་བསལ་རྟེན་གོང་དུ་བསྐྱེད་པའི་མཚན་ནས་སྨོས་ཤིང་། སྤྱི་ཙམ་དུ། རྡོ་རྗེ་གསུམ་བདག་བཅོམ་ལྡན་འདས་ཞེས་སྦྱར་བས་རུང་།» བཅོམ་ལྡན་འདས། །རིག་སྔགས་རྒྱལ་ལ་ཕྱག་འཚལ་ལོ། །ཐུགས་རྗེའི་བདག་ཉིད་སྤྱན་དབྱེ་བ། །ཀུན་ནས་བྱིན་གྱིས་བརླབ་པའི་ཕྱིར། །རིག་པ་འཛིན་པ་བདག་གིས་ནི། །སློབ་མ་རྣམས་ལ་བརྩེ་བ་དང་། །ཁྱེད་རྣམས་ལ་ཡང་མཆོད་པའི་ཕྱིར། །ཡོ་བྱད་ཅི་འབྱོར་པ་དག་གིས། །རབ་གནས་ནངས་པར་བགྱིད་པར་འཚལ། །ཚོགས་པ་ཐམས་ཅད་རབ་གནས་པ། །ཀུན་གྱི་བྱིན་གྱིས་བརླབ་ཏུ་གསོལ། །ཞེས་ལན་གསུམ་བརྗོད་པས་ལྷ་རྣམས་དགྱེས་བཞིན་དུ་གནང་བར་བྱིན་པར་བསམ། སྤྲོ་ན་མཆོད་ཅིང་བསྟོད་ལ། ཡི་གེ་བརྒྱ་པས་ནོངས་པ་བཤགས། གང་ལྟར་ཡང་། ཨོཾ་བཛྲ་མུཿཡེ་ཤེས་པ་རྣམས་སང་ནངས་པར་འབྱོན་བཞེད་བཞིན་པས་རང་བཞིན་གྱི་གནས་སུ་གཤེགས་པར་བསམ། ཨོཾ་བཛྲ་རཀྵ་ཧཾ་ཞེས་པས་སྐུ་གཟུགས་སོགས་བསྲུང་ཞིང་ན་བཟའ་སེར་པོས་ཞལ་དགབ། བདག་བསྐྱེད་ཀྱི་མཇུག་གི་བྱ་བ་དཀྱུས་ལྟར་བྱ། ནངས་པར་ཐོ་རངས་མཆོད་གཏོར་སོགས་གསར་དུ་བཤམས་ནས། རྟེན་ཡན་ལག་བཞི་རྫོགས་སུ་བསྐྱེད་པའི་རྗེས་སྤྱན་དབྱེ་བ་སོགས་གོང་ལྟར་བྱ་བ་གསུངས་སོ། །རྒྱ་ཆེ་བ་ལ་ཚིག་ཉུང་ཞིང་། །དོན་ཆེ་བ་ལ་ཚེགས་ཆུང་བའི། །ཚུལ་འདི་འཕགས་པས་རྣམ་ཕྱེ་བ། །བདག་གིས་ངག་འདོན་ཕྲེང་བར་སྤེལ། །དགེ་བ་འདི་ཡིས་འགྲོ་ཀུན་ལ། །ཕྱོགས་བཅུའི་རྒྱལ་བ་ཐམས་ཅད་ཀྱིས། །ཆོས་ཀྱི་རྒྱལ་ཚབ་ཆེན་པོ་རུ། །རབ་ཏུ་གནས་པ་བྱེད་པར་ཤོག །ཅེས་པ་འདི་ནི་གཞུང་གི་དགོངས་པ་ཇི་ལྟ་བ་བཞིན་ལ་ངག་འདོན་རྣམས་ཚིག་སྣ་བསྲིང་ཞིང་། བརྗོད་བདེ་བའི་ཚུལ་དུ་དགེ་སྦྱོང་རྒྱལ་ཁམས་པ་ངག་དབང་ལེགས་གྲུབ་བམ། ངག་དབང་བློ་གྲོས་སྙིང་པོ་གཞན་ཕན་མཐའ་ཡས་པའི་འོད་ཟེར་ཞེས་བགྱི་བས་མདོ་སྨད་རྫོང་སར་དགོན་དུ་བྲིས་པའོ།། །།སརྦ་དཱ་ཀ་ལྱཱ་ཎཾ་བྷཱུ་ཡཱ་ཏ།།«་་་་་སླར་ཡང་རང་གཞན་མང་པོར་སྨན་པའི་བསམ་པ་བཟང་པོས་སོགས་ཁོངས་རྣམས་དཀྱུས་སུ་བཅུག་ཅིང་སྐབས་འགར་གསལ་བྱེད་ཅུང་ཟད་དང་བཅས་བྱ་བྲལ་བ་འཇམ་དབྱ